รายงานพิเศษ : ออกมาตรการช่วยเหลือ ดูแลผลผลิตลำไย ป้องกันราคาตก
จากศักยภาพในการเพาะปลูกผลไม้ของประเทศไทยที่มีความหลากหลาย และมีรสชาติโดดเด่นจึงทำให้ผลไม้ไทยเป็นที่ชื่นชอบและต้องการของตลาด ทั้งภายในประเทศและต่างประเทศ นอกจากนั้นแล้ว คณะรัฐมนตรียังเห็นชอบแผนยุทธศาสตร์การค้าผลไม้ครบวงจร โดยมีเป้าหมายผลักดันประเทศไทยเป็นมหานครผลไม้ของโลก ภายใต้  4 ยุทธศาสตร์หลัก คือ มุ่งเน้นการพัฒนาอุตสาหกรรมการผลิต ผลไม้เมืองร้อน สด และแปรรูป ให้มีคุณภาพมาตรฐานเป็นที่ยอมรับในระดับสากล / การพัฒนาช่องทางการจำหน่ายให้มีการเชื่อมโยงอย่างเป็นระบบและมีประสิทธิภาพ พร้อมขยายช่องทางไปถึงตลาดออนไลน์ / สนับสนุนการพัฒนาสมรรถนะด้านการเงินของผู้ประกอบการค้าผลไม้ของไทย โดยจัดหาสินเชื่ออัตราดอกเบี้ยพิเศษ เพื่อเป็นเงินทุนให้ผู้ประกอบการขยายการลงทุนในอุตสาหกรรมการผลิตผลไม้คุณภาพ และ การประชาสัมพันธ์สินค้าผลไม้เมืองร้อนของไทยให้เป็นที่ต้องการของตลาด ซึ่งกระทรวงพาณิชย์ ได้ขานรับนโยบายรัฐบาลเพื่อนำมาขับเคลื่อนแผนการทำงาน การมองหาตลาด ควบคู่กับการออกมาตรการดูแลผลไม้ตามฤดูกาลไม่ให้ได้รับผลกระทบทางด้านราคา จึงได้ลงพื้นที่ติดตามสถานการณ์ผลไม้อย่างใกล้ชิด โดยเฉพาะลำไยในภาคเหนือที่จะมีผลผลิตออกมากในช่วงเดือนกรกฎาคม-สิงหาคม ของทุกปี

นายสนธิรัตน์  สนธิจิรวงศ์  รัฐมนตรีว่าการกระทรวงพาณิชย์  กล่าวว่าสถานการณ์ผลผลิตลำไย ภาคเหนือ 8 จังหวัด ปีนี้ จะออกสู่ตลาดประมาณ  381,000 ตัน เพิ่มขึ้นประมาณร้อยละ 5 จึงได้วางแผนบริหารจัดการผลผลิตลำไยด้วยการออกมาตรการช่วยเหลือ ตลอดจนการแนะนำให้เกษตรกรพัฒนาคุณภาพลำไย สินค้าเกษตรให้ได้มาตรฐาน (GAP) เพื่อดึงราคาลำไยให้มีเสถียรภาพในระยะยาว

นอกจากนี้ มีแผนที่จะกระจายผลผลิตไปตามช่องทางประชารัฐ โดยผ่านความร่วมมือจากห้างค้าปลีกรายใหญ่ เช่น  Tops Market  The Mall , เทสโกโลตัส , Big C และ สถานีบริการน้ำมัน ปตท. และบางจาก เป็นต้น 

ด้านนางอรมน ทรัพทวีธรรม อธิบดีกรมเจรจาการค้าระหว่างประเทศ กล่าวว่า การให้ความรู้แก่เกษตรกรเป็นเรื่องสำคัญ เพื่อให้ทราบถึงสิทธิประโยชน์ทางการค้า โดยเฉพาะการใช้ประโยชน์จากความตกลงเสรีการค้า หรือ FTA ได้เพราะปัจจุบันมีหลายประเทศส่งออกได้โดยไม่มีภาษี เช่น จีน และประเทศสมาชิกอาเซียน ที่ยกเลิกภาษีนำเข้าสินค้าลำไยสด ลำไยแช่แข็ง ลำไยกระป๋อง และลำไยอบแห้งให้ไทยหมดแล้วเช่นกัน ยกเว้น ลาว ที่มีการเก็บภาษีลำไยอบแห้งที่ร้อยละ 5 

อย่างไรก็ตาม จากการทำงานเชิงรุกล่วงหน้า และเร่งดำเนินมาตรการหลายส่วนไปแล้ว จึงทำให้เชื่อมั่นได้ว่า ปีนี้ กระทรวงฯ จะบริหารจัดการลำไยสดได้อย่างมีประสิทธิภาพ รวมทั้งไม่มีความกังวลต่อผลกระทบจากมาตรการห้ามนำเข้าลำไยของอินโดนีเซียในช่วงกรกฎาคมถึงสิงหาคมนี้